May Aubert

May Aubert, opprinnelig Minni Marion Magnus (1911–2005), var en engelsk-norsk modist. Hun kom til Norge som barn, men beholdt sitt engelske statsborgerskap livet ut. Under krigen tjenestegjorde hun ved Camp Little Norway i Canada og ved Marinens intendantur i London samt hadde oppdrag som kurér.

 Familie 
May Aubert var av jødisk opprinnelse. Hun var datter av Else Magnus, født i 1869 i Elsass-Lothringen, død i Auschwitz, og Josef Magnus, født i 1873 i England, død 1926 i Oslo. Familien flyttet til Norge i 1915 og bosatte seg i Oslo, der Josef Magnus etablerte en dagligvareforretning. May Magnus valgte å bruke fornavnet May allerede i skoletiden.

Sammen med søsteren Freda (f. 1906) flyktet May Magnus til Sverige allerede den 10. april 1940, etter den tyske invasjonen av Norge. Hun lyktes ikke med å overtale moren Else og den eldste søsteren, Gertrude (f. 1904), til å flykte. Begge ble værende i Oslo, og i 1942 ble de arrestert og sendt med DS «Donau» til Tyskland, der de døde i Auschwitz.

 Andre verdenskrig 
May Magnus hadde et lengre opphold i Berlin i 1930-årene og var etter dette overbevist om at Norge ikke var et trygt oppholdssted for jøder etter okkupasjonen. Sammen med søsteren Freda kom hun til Sverige 12. april 1940. De flyktet deretter til Moskva, videre med den transibirske jernbanen til Vladivostok og båt til Japan, der de ble værende en stund før de fikk plass på et skip til Vancouver. May Magnus finansierte reisen med 100 000 kroner hun hadde sydd inn i to hatter som hun bar med seg overalt.

I Vancouver sendte May Magnus en forespørsel, om de trengte hjelp i ledelsen, til den nyetablerte militærleiren ved Toronto. De ble innrullet i de norske styrkene 23. november 1940 med «stridende» som militær dyktighetsgrad, og ble dermed Norges første kvinnelige soldater. Etter nesten tre år som telefonoperatør i Little Norway ankom May Magnus Liverpool den 5. september 1943, hun dro til London og begynte å jobbe ved marinens sentralbord i Trafalgar Square neste dag, hun ble der til kapitulasjonen.

 Modist 
May Magnus utdannet seg til modist gjennom lærlingeopphold ved hattesalonger i Oslo, Paris og Berlin. I 1933 vendte hun tilbake til Oslo med svennebrev som modist. Hun etablerte sitt eget hatteatelier i Oslo under navnet Maison May.

Aubert ble ansett som landets ledende modist og kreerte hatter for en rekke kjente personer, blant annet Sonja Henie, Zarah Leander, Aase Bye og Wenche Foss.VG, 4. april 1981, s. 32. Hun fikk også oppmerksomhet i pressen som dronning Sonjas modist gjennom 25 år.«Randi Bratteli møter Sonjas hattemaker», VG, 24. mai 1985, s. 33 og «Dronningen takket for hattene», VG, 10. mai 1996, s. 48.

 Utmerkelser 
 1998: Kongens fortjenstmedalje i sølvTildeling av ordener og medaljer: Søk i arkivet, Kongehuset.no.

 Dokumentarfilm 
 Elsa Kvamme: En dame med hatt (1999) Filmen er en samproduksjon mellom Autofilm A/S, NRK1, SVT og Forsvarets rekrutterings- og mediesenter. Den ble sendt på NRK under Fakta på lørdag i 1999.

 Biografi 
 Elsa Kvamme: May Aubert. En dame med hatt (2001, Stenersens forlag)

 Referanser 

Kategori:Norske moteskapere
Kategori:Nordmenn fra andre verdenskrig
Kategori:Kongens fortjenstmedalje i sølv
Kategori:Nordmenn født i Storbritannia